《衎石兄自大梁书院用东坡闻子由瘦韵见寄次答》
清代·钱泰吉

十年安坐髀生肉，未至举家常食粥。讲堂夜饱散学徒，静看檐楹掠蝙蝠。

性情但觉渐疏慵，嗜好焉能别流俗。吾兄手书时一开，宝之不异径尺玉。

遥天相望隔银河，古寺何年访金粟。会须海上聚沙鸥，共住山中友麋鹿。

元方将车季持杖，那用红尘走驺仆。儿曹谨厚赖家风，待效伯高嗤刻鹄。

作者简介：（1791—1863）浙江嘉兴人，字辅宜，号警石。以廪贡生官海宁州学训导。一生专事校勘，自经史百氏下逮唐、宋以来诗文集，靡不博校。从兄钱仪吉字衍石，世有嘉兴二石之称。有《曝书杂志》、《甘泉乡人稿》。